இஸ்லாத்தில் அடிப்படைவாதத்துக்கும் மிதவாதத்துக்கும் இடையில் நடந்து கொண்டிருக்கும் போட்டியில் ரோஹிங்யாவையும் அடிப்படை வாதத்தின் கைகளில் தாரை வார்த்துக் கொடுக்கப் போகிறதா சர்வதேச சமூகம்? தென்கிழக்காசியாவில் ஒரு சிரியா உருவாகுவதை ஏற்றுக் கொள்கிறதா? ஐ.நா அறிக்கைகளை மட்டும் வெளியிடுவதைவிடுத்து மியான்மார் இராணுவத்தைப் பலவீனப்படுத்தும் நடவடிக்கைகளில் ஈடுபட வேண்டும். இந்தியா, சீனா உள்ளிட்ட பிராந்திய அரசுகளைக் கொண்ட ஒரு சமாதானப் படையை ராகைனுக்கு அனுப்ப முயற்சிகள் எடுக்க வேண்டும். ஐ.நா ராகைனில் நடப்பது இனச்சுத்திகரிப்பே என பிரகடனப்படுத்தியுள்ளது. இருப்பினும் இங்கு இனச்சுத்திகரிப்பு நடைபெறவில்லை என்று இராணுவத்துக்கு வக்காலத்து வாங்கும் மியான்மாரின் தலைவி ஆங்சான் சூகியைக் கண்டிக்க வேண்டும். அவர்மீதும் இராணுவத் தலைமைகள் மீதும் பொருளாதார ரீதியில் அழுத்தங்கள் பிரயோகிக்கப்பட வேண்டும். தான் வீட்டுக்காவலில் வைத்திருக்கப்பட்டிருந்த போது சர்வதேசத்தின் உதவியை நாடிய ஆங்சான் சூகி இன்று சர்வதேசத்துக்கு முகம் கொடுக்கப் பயந்து வருடாந்த ஐ.நா கூட்டத் தொடருக்கே செல்லாமல் தவிர்த்தமை இங்கு குறிப்பிடப்பட வேண்டும்.